ดัชนีเชื่อมั่นธุรกิจลดลง
ธปท.เผยดัชนีความ เชื่อมั่นทางธุรกิจเดือน ก.ค.ลดลง ภาคเอกชนกังวลยอดคำสั่งซื้อ การผลิต และผลประกอบการ
3 ส.ค. 2561

ธปท.เผยดัชนีความ เชื่อมั่นทางธุรกิจเดือน ก.ค.ลดลง ภาคเอกชนกังวลยอดคำสั่งซื้อ การผลิต และผลประกอบการ
ธนาคารแห่งประเทศไทย (ธปท.) เปิดเผยดัชนีความเชื่อมั่นทางธุรกิจในเดือน ก.ค. 2561 ทั้งนี้ในเดือน ก.ค. 2561 ดัชนีความเชื่อมั่นทางธุรกิจ ลดลงเล็กน้อยจากระดับ 52.8 ในเดือนก่อนมาอยู่ที่ 52.0 จากองค์ประกอบด้านคำสั่งซื้อการผลิต และผลประกอบการที่ลดลงเป็นสำคัญ แต่องค์ประกอบเกือบทั้งหมดยังอยู่เหนือระดับ 50 สะท้อนความเชื่อมั่นของผู้ประกอบการส่วนใหญ่ที่ยังอยู่ในเกณฑ์ดี
อย่างไรก็ตาม ดัชนีความเชื่อมั่นด้านคำสั่งซื้อของผู้ประกอบการในภาคการผลิตปรับลดลงและต่ำกว่าระดับ 50 ทั้งคำสั่งซื้อในประเทศและต่างประเทศ โดยเฉพาะจากผู้ผลิตอโลหะ เครื่องใช้ไฟฟ้าและอุปกรณ์และสิ่งทอ  ขณะที่ดัชนีองค์ประกอบย่อยเกือบทั้งหมดของผู้ประกอบการในภาคมิใช่การผลิตยังอยู่เหนือระดับ 50
สำหรับมุมมองในอีก 3 เดือนข้างหน้า ดัชนีความแชื่อมั่นทรงตัวใกล้เคียงกับเดือนก่อนที่ 54.5 สะท้อนถึงผู้ประกอบการ ที่มองว่าเศรษฐกิจจะขยายตัวต่อเนื่อง อาทิ กลุ่มผู้ผลิตยางและพลาสติกที่มีความ เชื่อมั่นเพิ่มขึ้นในทุกองค์ประกอบ ผู้ผลิตเครื่องจักรและอุปกรณ์ที่เห็นว่าการลงทุนและการจ้างงานจะปรับดีขึ้น รวมถึงผู้ผลิตยานยนต์ที่มีความเชื่อมั่นด้านคำสั่งซื้อและการผลิตเพิ่มขึ้นในอีก 3 เดือนข้างหน้าส่วนภาคที่มิใช่การผลิตมีความเชื่อมั่น ลดลงจากเดือนก่อนเล็กน้อย ด้านอัตราเงินเฟ้อในอีก 12 เดือนข้างหน้าค่อนข้างทรงตัวที่ 2% สอดคล้องกับผู้ประกอบการส่วนใหญ่ที่เห็นว่าการปรับราคาสินค้าทำได้ยาก เนื่องจากความต้องการจากตลาดในประเทศต่ำรวมทั้งการแข่งขันทางธุรกิจที่รุนแรงขึ้นยังคง เป็นข้อจำกัดสำคัญที่ผู้ประกอบการเผชิญอยู่ โดยส่งผลกระทบต่อความสามารถและจังหวะส่งผ่านต้นทุนที่สูงขึ้นไปยังการปรับขึ้นราคาสินค้าและบริการ